ยูโอบีออกกองทุนหุ้นผลตอบแทนอิงSET50
บลจ.ยูโอบี มั่นใจตลาดหุ้นไทยสดใสออกกองทุนใหม่ ลงทุนหุ้นเกาะดัชนี SET50 พร้อมเตรียมจ่ายเงินปันผล 3 กองทุนหุ้น
22 มี.ค. 2555

บลจ.ยูโอบี มั่นใจตลาดหุ้นไทยสดใสออกกองทุนใหม่ ลงทุนหุ้นเกาะดัชนี SET50 พร้อมเตรียมจ่ายเงินปันผล 3 กองทุนหุ้น
นายวนา  พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า บริษัทได้ออกกองทุนเปิด ยูโอบี สมาร์ท เซ็ท 50(UOBSET50) ที่เน้นลงทุนในหุ้นคุณภาพที่อยู่ในดัชนี SET 50 และบริหารการลงทุนแบบเชิงรับ (Passive Management Strategy) ซึ่งจะสามารถสร้างอัตราผลตอบแทนได้ใกล้เคียงกับผลตอบแทนของดัชนี SET50 เปิดเสนอขายครั้งแรก 20 – 26 มี.ค.2555
"หุ้นไทยปรับตัวขึ้นต่อเนื่องในสัปดาห์ที่ผ่านมา หลังจากพักตัวไปก่อนหน้านี้ เนื่องจากนักลงทุนมั่นใจในภาพรวมเศรฐกิจภายในประเทศ ซึ่งธนาคารแห่งประเทศไทยคาดว่าหากราคาน้ำมันในตลาดดูไบเฉลี่ยไม่เกิน 140 เหรียญสหรัฐต่อบาร์เรล จะทำให้ค่าเฉลี่ยเงินเฟ้อทั้งปีไม่สูงกว่ากรอบเป้าหมายที่กำหนดไว้ไม่ว่าจะเป็นเป้าเดิมที่ 3% หรือเป้าใหม่ที่ 4.5% "นายวนา กล่าว
อย่างไรก็ตามยังคงต้องเฝ้าติดตามสถานการณ์อย่างใกล้ชิด เนื่องจากในอดีตหากเกิดเหตุการณ์ราคาน้ำมันปรับขึ้นอย่างรุนแรง  นักลงทุนส่วนใหญ่จะปรับพอร์ตการลงทุนโดยขายสินทรัพย์เสี่ยงเพื่อถือเงินสด 
นายวนา กล่าวว่า ปัจจุบันบริษัทยังมีกองทุนหุ้นที่หลากหลายนโยบายลงทุน สำหรับการบริหารการลงทุนแบบเชิงรุก (Active Management) เช่น กองทุนเปิด กำไรเพิ่มพูน (KPLUS), กองทุนเปิด กำไรเพิ่มพูน 2 (KPLUS2) และ กองทุนเปิด ไทยดรากอน (TDF) ที่มีนโยบายการจ่ายเงินปันผล และล่าสุดได้ประกาศปิดสมุดทะเบียนเพื่อกำหนดการจ่ายเงินปันผลในเร็วๆ นี้